  Виталий Пронин Татарстанысь Менделеевск городын алигес тунсыко ужрад ортчиз - «Тэремшур кускылиос» ансамбльлы 10 ар тырмиз.Татарстанысь Тэремшур (Енабердино) черкогурт Алнаш вӧзы интыяськемын. Отын уно удмуртъёс уло. Та гуртысь школае ветлӥсьёслэсь ик кылдӥз «Тэремшур кускылиос». Сое азинтонлы трос кужымзэ сӥзиз Вера Степанова.Юбилейын трос шуныт кылъёс чузъяськизы. «Тэремшур кускылиосыз» яратэмзэс черкогуртысьтызы гинэ ӧвӧл, Менделеевскысь адямиос но веразы. Пӧлысьтызы одӥгез - Константин Макаров. Ӵапак со, Тэремшур школалэн директорез луыса ужакуз ай, ансамбль кылдытон сярысь кылпум поттэм.Туннэ «Тэремшур кускылиослэн» вормонъёссы лачак. Соин ик соосты палэнысь улосъёсын но ӟеч тодо. Ансамбльлэсь вордскем нуналзэ пусъёнэ люкаськизы отчы азьвыл аръёсы пыриськемъёс но. Пӧлысьтызы куд-огез «Айкай» театрын кырӟа-вера.Ужрадэ озьы ик пыриськизы поръёслэн «Шӱшпык», бигеръёслэн «Бигешкей», тэремшуръёслэн «Тэремшур», Удмурт кун университетлэн «Важнин ключ» ансамбльёссы, Набережные Челныысь кырӟасьёс. Концертын чузъяськизы удмурт, ӟуч, бигер, пор гуръёс.Котькинлэн сюлэмаз кылёз, малпасько, юбилейлэн пумыз. Ансамбле ветлӥсьёслэн агай-вынъёссы, апай-сузэръёссы но сцена вылын возьматскылӥзы. Соос но «Тэремшур кускылиосы» куке-соку пыриськиллям. Одӥгъёсыз - кошко, мукетъёсыз - вуо. Озьы ансамбльлэн пумыз-йылыз ноку уз луы.Елена Рябина.  